kardosdrur/scandi-wiki huggingface dataset:
Julefrokosten (film fra 2009)

Julefrokosten er en dansk komediefilm instrueret af instruktøren bag Blå Mænd Rasmus Heide. Forfatterne er Thomas Glud og instruktør Rasmus Heide. Filmen fortsætter den komiske stil fra Heides tidligere film Blå Mænd og flere af skuespillerne går også igen, bl.a. Mick Øgendahl, Søren Malling og Thure Lindhardt. Filmen har premiere i de danske biografer den 6. november 2009. Næsten et år senere den 5. november 2010 blev filmen udgivet på DVD og Blu-ray.

Synopsis 

Den årlige julefrokost hos autoværkstedet Holgers Auto står for døren, og alle i det hyggelige værksted glæder sig gevaldigt. Det gælder også den nyansatte værkfører Anders Bo, der efter de første ti snaps ikke kan lade være med at falde for alle de skøre og skæve eksistenser; ikke mindst Holgers datter Amalie, der bliver skarpt bevogtet af den retarderede og hårdtslående fejedreng Buller. Traditionen tro går julefrokosten fuldstændig amok, alle smider deres hæmninger, og hverdagens små stridigheder blusser for alvor op. Det viser sig også, at Anders Bo ikke kun er med til julefrokosten for at feste med sine nye kolleger, han har en skjult dagsorden, der pludselig sætter hans popularitet hos sine nye venner og nyfundne kærlighed til Amalie på spil. Og når promillen har taget over, kan det kun gå galt.

Medvirkende 
Thure Lindhardt som Frans
Helena Christensen som Karen
Kim Bodnia som Buller
Ghita Nørby som Gerda
 Anders W. Berthelsen som Fimse
 Julie Ølgaard som Amalie
 Baard Owe som Gunnar
 Søren Malling som Torben
 Janus Dissing Rathke som Allan
 Martin Brygmann som Patrick
 Anne-Grethe Bjarup Riis som Stella
 Dick Kaysø som Holger
 Mick Øgendahl som Nico Holm
 Kurt Ravn som Johannes
 Thomas Voss som Anders Bo
 Camille-Cathrine Rommedahl som Bolina
 Kristian Ibler som Advokat
 Sebastian Jessen som Allans Stemme
 Florian Fastina som reklamestemmen for Mastodont Biler.

Fodnoter

Eksterne henvisninger 
 
 Officiel hjemmeside

Danske film fra 2009
Komediefilm fra Danmark
Julefilm fra Danmark
Julefrokost
Filmgenindspilninger
Film instrueret af Rasmus Heide
Dansksprogede film
Per Rud

Per Rud (født 21. februar 1967) er en dansk fodboldtræner og sportsdirektør, der arbejder som sportsdirektør for HB Køge. Han er tidligere sportsdirektør i Brøndby IF (2013-2015). Han overtog posten i Brøndby fra Ole Bjur i juli 2013 og blev efterfulgt af Troels Bech, som overtog stillingen juni 2015.

Karriere og uddannelse 
Før Brøndby IF var han sportsdirektør i HB Køge, en stilling han fik i forbindelse med det samarbejde som Køge Boldklub indgik med Herfølge Boldklub, hvor han havde været sportschef siden 2003.

Rud har tidligere været træner for den kvindelige afdeling af Danmarks U17- og U19-fodboldlandshold. Desuden har Rud været træner for Danmarksserieklubberne Døllefjelde Musse og Kolding Boldklub, samt den tyske Oberligaklub TSV Nord Harrislee.

Hos Dansk Boldspil-Union er Rud blevet uddannet som A-licenstræner og DBU-instruktør.

Personlige liv 
Privat er Per Rud bosiddende i Nykøbing Falster og far til 2 børn.

Udvidet karriere 
 1993-1996: Cheftræner for Kolding Boldklub
 1996-1998: Cheftræner for TSV Nord Harrislee 05
 1999-2003: Cheftræner for Døllefjelde-Musse IF
 2000-2001: Cheftræner for Kvindernes u-17 landshold
 2001-2003: Cheftræner for Kvindernes u-19 landshold
 2004-2009: Sportschef i Herfølge Boldklub
 2009-2013: Sportschef i HB Køge
 2013-2015: Sportschef i Brøndby IF
 2015-2016: Sportschef i Knattspyrnufélagið Þróttur
 2016-: Sportschef i HB Køge

Referencer

Eksterne henvisninger 
 Holdet bag holdet på HB Køges hjemmeside.

Fodboldledere fra Danmark
Walter Pandiani

Walter Gerardo Pandiani Urquiza (født 27. april 1976 i Montevideo, Uruguay) er en uruguayansk tidligere fodboldspiller, der spillede som angriber.

Karriere 
Pandiani har bl.a. spillet for Progreso, Basañez og Peñarol i hjemmelandet Uruguay og Mallorca, Osasuna, Espanyol, Villarreal samt Atletico Baleares i Spanien. Derudover har han spillet en sæson i engelske Birmingham City.

Landshold 
Pandiani nåede i sin tid som landsholdsspiller (2001-2004) at spille fire kampe for Uruguays landshold, som han debuterede for den 28. marts 2001 i et opgør mod Paraguay.

Eksterne henvisninger 

Fodboldspillere fra Uruguay
Fodboldspillere fra Deportivo La Coruña
Fodboldspillere fra RCD Mallorca
Fodboldspillere fra Birmingham City F.C.
Fodboldspillere fra RCD Espanyol
Fodboldspillere fra CA Osasuna
Fodboldspillere fra Club Atlético Peñarol
Fodboldspillere fra Villarreal CF
Álvaro Recoba

Álvaro Alexander Recoba Rivero (født 17. december 1976 i Montevideo, Uruguay) er en uruguayansk tidligere fodboldspiller, der spillede som angriber eller alternativt midtbanespiller. Han spillede gennem karrieren for henholdsvis Nacional og Danubio i hjemlandet, Inter Milan i Italien, græske Panionis samt på leje hos Venezia og Torino FC i Italien.

Landshold 
Recoba nåede i sin tid som landsholdsspiller (1995-2007) at spille 69 kampe og score 11 mål for Uruguays landshold, hvori han har scoret 14 mål. Han debuterede for holdet helt tilbage i 1995, og har siden repræsenteret sit land ved både VM i 2002, Copa América i 1997 og 2007 samt Confederations Cup 1997.

Eksterne henvisninger 

Fodboldspillere fra Uruguay
Deltagere ved verdensmesterskabet i fodbold 2002
Fodboldspillere fra FC Internazionale Milano
Fodboldspillere fra SSC Venezia
Fodboldspillere fra Torino FC
Fodboldspillere fra Club Nacional de Football
Personer fra Montevideo
Ernst Albrecht von Bertouch

Ernst Albrecht von Bertouch (født 16. december 1745, død 17. december 1815) var en dansk-tysk amtmand og genealogisk samler.

Ernst Albrecht von Bertouch, søn af kammerherre, oberst Carl Rudolph von Bertouch og Ulrikke Cathrine Frederikke født de Witt, blev født i Frederikshald. Kun ti år gammel ansattes han som page hos kong Frederik V; 1765 udnævntes han til hofjunker. 1768 blev han kammerjunker hos dronning Caroline Mathilde, og samtidig tog han juridisk eksamen. 

Han havde allerede dengang i nogen tid arbejdet i det Tyske Kancelli, men blev nu auskultant i Højesteret, hvorfra han 1769 forflyttedes til Rentekammeret. I januar 1772 udnævntes Bertouch til kommitteret i det danske Kammer, men mistede straks efter ved regeringsforandringen i forbindelse med Johann Friedrich Struensees fald fra magten denne stilling og udnævntes i stedet til legationssekretær i Stockholm. 

1774 blev han kammerherre, og 1777 udnævntes han til ministerresident ved det polske hof, hvor han gjorde sig meget yndet. Et mislykket giftermålsprojekt nødte ham imidlertid til at forlade Warzawa allerede 1779, og da han ønskede en forandret stilling, blev han 1780 rappelleret. Kong Stanislav Poniatovski sendte ham da Stanislaus Ordenen og sit portræt. Året efter blev Bertouch deputeret i det nyoprettede Søkommissariatskollegium, hvorfra han 1784 overgik i Admiralitetskollegiet. 1785 sendtes han i et diplomatisk ærinde til Stockholm. 1789 blev Bertouch amtmand i Tønder Amt og var fra 1811 desuden overdirektør i staden Tønder; 1813 udnævntes han til gehejmekonferensråd. 

Under krigen 1814 udviste han stor fasthed og åndsnærværelse ved bestyrelsen af sit embede, hvorfor han også det følgende år ved kroningen benådedes med Dannebrogordenens kommandørkors. 

Det er dog mindre som embedsmand end som flittig genealogisk samler, at Bertouch har erhvervet sig et navn; hans betydelige samlinger til den danske adels genealogi findes nu i Rigsarkivet. Fra 1780-89 var han forstander for det kongelige genealogisk-heraldiske Selskab. 1810 blev han medlem af Det kongelige danske Selskab for Fædrelandets Historie.

Bertouch havde 28. november 1783 ægtet Marie Magdalene le Sage de Fontenay, født 10. august 1768 død 31. august 1827.

Kilder 
 Selvbiografi i Rigsarkivet
 Johan Daniel Timotheus Manthey, Ridderes Levnetsløb, 1809-17 s. 116.

Eksterne henvisninger 
 

Embedsmænd fra Danmark
Samlere fra Danmark
Amtmænd fra Slesvig
Diplomater fra Danmark
Kommandører af 1. grad af Dannebrog
Ernst Albrecht
Danskere i 1700-tallet
Danskere i 1800-tallet
Personer i Dansk Biografisk Leksikon
Kammerherrer fra Danmark
Gehejmekonferensråder fra Danmark
Jurister fra Danmark
Adam Frederik Moltke

Adam Frederik Moltke (1. februar 1821 i Svendborg – 21. november 1886 i Hjørring) var en dansk amtmand.

Karriere 
Han var søn af byskriver i Svendborg og herredsskriver i Sunds og Gudme Herreder Christian Julius Frederik August Moltke (18. december 1787 – 9. november 1845) og Catharine Margrethe Dorothea f. Colding (d. 13. august 1873), blev 1839 student fra Sorø Akademi, 1846 juridisk kandidat, samme år volontær i Rentekammeret, overgik 1848 derfra til Finansministeriet, tog 1853 slesvigsk juridisk eksamen, ansattes samme år som kancellist i Ministeriet for Hertugdømmet Slesvig, blev 1855 fuldmægtig sammesteds, udnævntes 1856 til 1. ekspeditionssekretær i Ministeriet for Monarkiets fælles indre Anliggender, men stilledes 1858, da dette ministerium ophævedes, til rådighed for Finansministeriet. 1859 beskikkedes han, der i flere år ved siden af sin egentlige embedsgerning havde fungeret som fuldmægtig på Københavns Amts kontor, til herredsfoged i Vis og Ugle Herreder i Flensborg Amt, hvorfra han 1864 fjernedes af den preussisk-østrigske civiløvrighed. Det følgende år konstitueredes han, og 1866 fik han fast ansættelse som byfoged og byskriver i Sæby samt herredsfoged og skriver i Dronninglund Herred. 1868 blev han tillige borgmester i Sæby, og fra 1880 til sin død, 21. november 1886, var han amtmand over Hjørring Amt. 1856 blev han kammerjunker og 1882 kammerherre. 18. august 1871 blev han Ridder af Dannebrog.

På grund af sin tiltalende personlighed, sin noble karakter, sin humane og besindige optræden var
han almindelig afholdt af befolkningen i de egne af landet, hvor han virkede som embedsmand.

Ægteskab 
Han blev 31. maj 1861 i Uetersen gift med Louise Augusta Gertrude Rosen (31. juli 1837 i Segeberg – 26. maj 1916 på Frederiksberg), en datter af kammerherre, amtmand Carl Vilhelm Ludvig Rosen i Segeberg Amt.

Kilder 
 Dansk Biografisk Leksikon

Adam Frederik
Byfogeder fra Danmark
Amtmænd fra Danmark
Borgmestre fra Danmark
Personer fra Svendborg
Danskere i 1800-tallet
Ikke-folkevalgte borgmestre fra Danmark (før 1919)
Riddere af Dannebrog
Borgmestre i Sæby
Personer i Dansk Biografisk Leksikon
Kammerherrer fra Danmark
Herredsfogeder fra Danmark
Herredsfogeder fra Slesvig
Caspar Gottlob Moltke

Caspar Gottlob Moltke (30. april 1668 i Mecklenburg – 19. oktober 1728 på Nygård) var en dansk amtmand.

Han fødtes 30. april (13. maj) 1668 i Mecklenburg. Forældrene var Claus Joachim Moltke til Streitfeld og Walkendorf og Christine Amalie Moltke. Faderen stod en tid lang som dansk kaptajn ved Ebbe Ulfeldts regiment, men vendte tilbage til sit fædreland, hvor han levede som godsejer. Sønnen udnævntes 1692 til dansk hofjunker og rejste året efter udenlands. Som ypperlig idrætsmand modtog han ved en ringridning på Amager 1695 en guldkårde som ærespris af kongens hånd. 1700 udnævntes han til amtmand over Fredrikstad og Smålenene (Østfold), men maatte af hensyn til klimaet allerede 1703 opgive denne post og blev endnu samme år beskikket til amtmand over Møns Amt, hvilket embede han beklædte indtil sin død.

1708 blev han etatsråd og var 1711-14 medlem af Generalpostdirektionen. Kong Frederik 4. yndede Moltke i høj grad og besøgte ham oftere på Møn. Moltke, der roses som en retskaffen og human embedsmand, døde 19. oktober 1728 på Nygaard (Marienborg), som kongen havde overladt ham til embedsbolig. Han er i 1701 gift med Ulrikke Augusta Hausmann (5. oktober 1683 - 14. december 1759), datter af gehejmeråd Caspar Herman Hausmann.

Noter

Eksterne henvisninger 
 

Caspar Gottlob
Amtmænd fra Danmark
Amtmænd fra Norge
Danskere i 1700-tallet
Personer i Dansk Biografisk Leksikon
Etatsråder fra Danmark
Niels Bloch

Niels Hofman Sevel Bloch (juli 1761 – 1. december 1829) var en dansk forfatter.

Niels Hofman Sevel Bloch blev født i Aalborg i og var søn af rådmand, by- og rådstue-skriver Søren Bloch og Anna Marie født Sevel. Han blev student fra sin fødebys skole 1778 og dyrkede derefter særlig de gamle sprog. 1783 begyndte han sin litterære virksomhed med en prosaisk oversættelse af Odysseens 1. sang. Senere studerede han nogen tid Filosofi i Kiel og blev 1795 fraværende promoveret til dr. phil. i Kiel efter en indsendt afhandling: De vita Samii Philosophie.

Han benyttede da sin ret til at holde forelæsninger som privatdocent i København, men det var meget blandet kost, han indbød på: "Kjøbmands-Geografien", engelsk sprog, filosofiens historie, Shakespeares dramaer, berømte græske mænds levned m. v. Denne sidste forelæsning stod i forbindelse med udarbejdelsen af hans Livs hovedværk, Navnkundige Grækeres korte Biografier (2 Bd., 1800-2). I øvrigt måtte han fra morgen til aften slide med privatundervisning "for surt at fortjene det Brød, som Kjærlighed bød ham at dele med Frænder" .

1802-6 var han konstitueret som konrektor ved Trondhjems skole, og disse år regnede han til de lykkeligste i sit liv. Under sit ophold her begyndte han udgivelsen af et tidsskrift, Throndhjemske Blandinger, hvoraf 3 hæfter udkom, og hvori han meddelte flere oversættelser af oldtidens klassikere.

Da Bloch 1806 forlod Trondhjem, ville han sejle til Christiania på et Rostocker skib, men dette blev opbragt af en engelsk fregat, og han måtte igen tilbage til Trondhjem. Han rejste da over land til Christiania, og udtog af sin dagbog på denne sidste rejse har han meddelt i et lille særskilt skrift, Rejseiagttagelser (1808), som en slags håndbog for rejsende.

Efter sin hjemkomst privatiserede han i København. Han ernærede sig ved journalistik, redigerede Dagen 1816-17 og oversatte en stor del skrifter af historisk og belletristisk indhold. Under det pseudonyme mærke "Peter Sørensen" forsøgte han sig også som humoristisk forfatter. 1817 fik han titel af Professor. Hvor grundforskellig han end var i dannelse og smag fra digteren Schack Staffeldt, hørte han dog i en lang periode til dennes nærmeste omgangsvenner. Han var medlem af det Kongelige Norske Videnskabers Selskab i Trondhjem, af det genealogisk-heraldiske Selskab  fra 1810 af Det kongelige danske Selskab for Fædrelandets Historie og af flere videnskabelige samfund i udlandet. Derudover var han frimurer. Han døde ugift i København.

Henvisninger 

 Niels Bloch på Dansk Forfatterleksikon

Kilder 
 Thomas Hansen Erslew, Almindeligt Forfatterlexicon for Kongeriget Danmark med tilhørende Bilande fra 1814.

Faglitterære forfattere fra Danmark
Historikere fra Danmark
Journalister fra Danmark
Chefredaktører fra Danmark
Skolefolk fra Danmark
Frimurere fra Danmark
Personer fra Aalborg
Personer i Dansk Biografisk Leksikon
Titulære professorer fra Danmark
Dansksprogede forfattere fra Danmark
Ginnifer Goodwin

Ginnifer Michelle Goodwin (født 22. maj 1978) er en amerikansk tv- og filmskuespiller.

Biografi

Opvækst 
Ginnifer blev født Jennifer Goodwin i Memphis, Tennessee, datter af Linda, Federal Express-arbejder, og Tom Goodwin, som tidligere ejede og styrede et indspilningsstudie. Goodwin ændrede sit navn fra "Jennifer" til "Ginnifer", fordi det er sådan hende og hendes familie udtaler hendes navn med deres dialekt. Goodwins lillesøster, Melissa Goodwin er en anerkendt filmanimator på shows som det Emmy-vindende Robot Chicken, hvor Ginnifer har optrådt med sit sangtalent. 

Goodwin har arbejdet for North American Federation of Temple Youth og var aktiv i BBYO (en selvstændig jødisk gruppe for teenagere i high school) i Memphis, imens hun voksede op; hun holdt bat mitzvah. Efter at have dimiteret fra Lausanne Collegiate School i 1996, begyndte Goodwin på Hanover College (med ekspertise i teater) i et år, for hun flyttede til Boston University's College of Fine Arts, hvor hun modtog en Bachelor of Fine Arts i skuespil, med ære, i 2001.

Goodwin dannede par med skuespilleren Chris Klein i to år, indtil de slog op i december 2008. I december 2010 blev Goodwin forlovet med skuespilleren Joey Kern, men allerede i maj 2011 gik parret fra hinanden igen. I 2014 blev hun gift med skuespilleren Josh Dallas.

Den 4. februar 2009, i et afsnit af Late Night with Conan O'Brien, fortalte Goodwin, at hun for nylig blev vegetar.

Karriere 
Goodwin havde sine første roller i den populære tv-serie Law & Order og Ed, før hun medvirkede i tv-filmen Porn 'n' Chicken. Hun havde efterfølgende mindre roller i filmene Mona Lisa Smile, Win a Date with Tad Hamilton!, Walk the Line, hvor hun portrætterede Vivian Liberto, Johnny Cashs første kone, og Birds of America. Hun har også spillet Dori Dumchovic, i den sorte humor-film, Love Comes to the Executioner. Goodwin spiller i øjeblikketligt hovedrollen som Margene Heffman, den tredje kone i den polygamiske familie i tv-serien Big Love. 

Goodwin medvirkede som delvis hovedrolle, Gigi Haim, i den stjernespækket romantiske komedie Han er bare ikke vild med dig, som blev udgivet i februar 2009. I april 2009 begyndte hun med optagelserne til filmen Ramona and Beezus (spillende Ramonas yndlingsperson, tante Bea) sammen med John Corbett, Bridget Moynahan og Selena Gomez.

I 2008 honorede MaxMara Goodwin med en "Face of the Future"-pris, en pris, der indebærer anerkendelse og håb om en kommende karriere. Goodwin var også en af kendisserne til Gap's Fall 2008 reklame.

Filmografi

Film

Fjernsyn

Kilder

Eksterne henvisninger 

 

Filmskuespillere fra USA
Tv-skuespillere fra USA
Frederik de Jonquières (overpræsident)

Frederik Lindam Godefroi de Dompierre de Jonquières (6. oktober 1854 i København – 30. april 1925 smst) var en dansk embedsmand, far til Henrik de Jonquières.

Han var søn af Godefroi Chrétien de Dompierre de Jonquières og hustru født Lindam. Han blev student fra Metropolitanskolen 1872, cand.jur. 1878, assistent i Overformynderiet 1879, gjorde fra 1881 tjeneste i Indenrigsministeriet og blev 1894 departementschef. 1898-1909 var han stiftamtmand over Fyns Stift, 1909-11 over Sjællands Stift, fra 1911-1924 Overpræsident i København.

Jonquières var medlem af Patentlovkommissionen 1889-90, af Næringslovkommissionen 1890-93 og af Frederiksberg Kommunalbestyrelse 1892-94, formand for Komiteen for Danmarks deltagelse i Kunst- og Industriudstillingen i Stockholm 1897. Opmand i den svensk-norske Rengrænsningssag 1910-19. Fra 1912 formand for Julemærkekomiteen, 1919-20 var han formand for Foreningen Norden.

Han blev Storkors af Dannebrogordenen 1922 og Dannebrogsmand 1897.

Kilder 
 Salmonsens Konversationsleksikon
 Kraks Blaa Bog 1910

Eksterne henvisninger 
 

Overpræsidenter i København
Jurister fra Danmark
Medlemmer af Frederiksberg Kommunalbestyrelse
Formænd for Foreningen Norden
Stiftamtmænd over Sjællands Stift
Stiftamtmænd over Fyens Stift
Danskere i 1800-tallet
Danskere i 1900-tallet
Storkors af Dannebrog
Frederik
Departementschefer i Indenrigsministeriet
Personer i Dansk Biografisk Leksikon
Kammerherrer fra Danmark
Amtmænd fra Danmark
Studenter fra Metropolitanskolen
Jacob (Moltke)

Jacob (Moltke) (død 1396?) var biskop i Viborg.

Han var munk, før han i 1367 blev biskop. Som sådan havde han del i de regeringshandlinger, der forefaldt i hans tid; han var således tilstede i 1376, da Oluf 2. valgtes til konge, og deltog året efter i det store danehof i Nyborg, hvor landefreden indskærpedes. I 1386 overværede han i den samme by forleningen af Sønderjylland til hertug Gerhard, 1392 i Vordingborg. Forliget mellem dronning Margrethe 1. og hertugen med hans brødre. I april 1383 deltog Jacob Moltke i et kirkemøde i Malmø; ellers vides der intet synderligt om hans kirkelige virksomhed. Dog modtog Viborg bispestol i hans tid en rig gave, i det Margrethe 1393 hertil skænkede slottet Hald, der fra da af blev Viborgbispernes sædvanlige opholdssted. I 1396 nedlagde han sit bispeembede.

Som biskop nævnes han aldrig med slægtnavn; i hans segl ses et våben, der vel ligner familien Moltkes, men dog måske snarere er den jyske adelslægt Krags.

Danskere i 1300-tallet
Jacob
Biskopper over Viborg Stift
Personer i Dansk Biografisk Leksikon
Førreformatoriske katolske biskopper fra Danmark
Pinfall

Et pinfall er en måde at vinde en kamp på i wrestling. Et pinfall bliver opnået ved, at en deltager holder sin modstanders skuldre nede i gulvet, mens dommeren tæller til tre eller slår tre gange i gulvet. De fleste wrestlingkampe afgøres via pinfall, men de kan også afgøres ved fx diskvalifikation eller ved, at dommeren tæller en eller flere deltagere ud. Ved et pinfall afbrydes tællingen, hvis modstanderen formår at få skulderen op fra gulvet, og dette kaldes et near-fall. 

Wrestling
Magnus Theodor Moltke

Magnus Theodor greve Moltke (9. marts 1806 – 29. oktober 1860 i Wien) var en tysk-dansk godsejer.

Han var søn af greve Adam Gottlob Detlef Moltke af dennes 2. ægteskab, var født 9. marts 1806 og kom 1834 i besiddelse al godset Grønholt (Grünholz) med Grøndal i Svans. Han blev 1840 kammerherre og samme år kongevalgt medlem af Slesvig Stænder, i hvilke han sad i Samlingerne 1840, 1842 og 1844, men opgav 1846 sin plads efter det åbne brev. 1847 valgtes han til Verbitter for Itzehoe Kloster. 1849 skrev han Die schleswig-holsteinische Frage, hvori han anbefalede en deling af Slesvig og rådede til fred på dette vilkår og således, at det med Holsten forenede Sydslesvig optoges i Det tyske Forbund som selvstændig stat; successionsspørgsmålet ønskede han ordnet af en kongres. Af misfornøjelse med forholdene i hjemmet solgte han 1855 sine slesvigske godser til hertug Carl af Glücksborg og købte året efter godset Zalenze i Øvre Schlesien. Han døde 29. oktober 1860 i Wien.

1. september 1830 havde han ægtet Frederikke Antoinette Sophie komtesse Wedel-Jarlsberg (8. august 1808 – 24. maj 1892), datter af grev Johan Casper Herman Wedel-Jarlsberg.

Kilder 
 Dansk Biografisk Leksikon

Magnus Theodor
Godsejere fra Slesvig og Holsten
Grever fra Danmark
Tilhængere af slesvig-holstenismen
Stænderdeputerede fra Slesvig
Kammerherrer fra Danmark
Godsejere fra Tyskland
Danskere i 1800-tallet
Tyskere i 1800-tallet
Personer i Dansk Biografisk Leksikon
Artikler fra 1. udgave af Dansk biografisk leksikon
Babyface (wrestling)

I wrestling er et face eller et babyface en wrestler, der bliver fremstillet som heroisk og som en fanfavorit i forhold til heel-wrestlere, der ofte fremstilles som en skurk. Ikke alting et face gør er dog heroisk, men en wrestler bliver betragtet som et face, så længe publikummet tiljubler wrestleren. Langt de fleste handlingsforløb i wrestling foregår mellem et face og en heel. 

Wrestling

de:Liste von Wrestling-Begriffen#F
Anton Heinrich Moltke

Anton Heinrich Moltke (24. september 1734 – 21. april 1792) var gehejmeråd.

Han var søn af gehejmeråd Joachim Christoph Moltke, var født 24. september 1734, blev 1752 hofjunker, 1755 kammerjunker og 1763 marskal hos kronprins Christian, 1766 Ridder af Dannebrog og l'union parfaite, samme år overhofmester hos enkedronning Juliane Marie, 1768 gehejmeråd, 1772 provisor for Vallø Stift, 1774 gehejmekonferensråd, 1783 Ridder af Elefanten, død 21. april 1792.

Gift 16. april 1764 med Marie Elisabeth baronesse Rosenkrantz (f. 24. marts 1742, 1793
dekanesse på Vallø, d. 25. november 1798), datter af gehejmeråd Verner baron Rosenkrantz til Villestrup.

Kilder 
 Dansk Biografisk Leksikon

Anton Heinrich
Embedsmænd fra Danmark
Modtagere af l'union parfaite
Danskere i 1700-tallet
Riddere af Dannebrog (1671-1808)
Personer i Dansk Biografisk Leksikon
Gehejmekonferensråder fra Danmark
Paulette Goddard

Paulette Goddard (født Marion Pauline Levy; 3. juni 1910 i Whitestone Landing, Queens, New York City, død 23. april 1990 i Ronco sopra Ascona, Ticino, Schweiz) var en amerikansk skuespiller, der var aktiv fra 1929 til 1972 i både film og teater.

Goddard begyndte karrieren i rampelyset som børnemodel. Hun var i 1940'erne en af Paramount Studios store stjerner. Hun var gift med flere kendte som Charlie Chaplin, Burgess Meredith og Erich Maria Remarque. Goddard var nomineret til en Oscar for bedste kvindelige birolle i So Proudly We Hail! fra 1943.

Paulette Goddard medvirkede bl.a. i Charlie Chaplins film Moderne Tider (1936) og Diktatoren (1940).

Eksterne henvisninger 

 

Skuespillere fra USA
Personer fra New York City
Amerikanere i 1900-tallet
Oscar-nominerede skuespillere
Pseudonymer